僊洲呈劉伯益沈莊仲
作者：劉學箕
朝代：宋

paragraphs: 杜門久經時，老我徒謬悠。
平生山水心，汩汩不暇謀。
今辰定何辰，木落風露秋。
忘懷兩佳士，共約來僊洲。
杖藜欣躋攀，空濛翠烟浮。
解带小盤礴，尋勝還經丘。
捫蘿坐石冷，俯澗穿林幽。
露重巾屨濕，涉歷青山頭。
瀑泉盡生寒，晴雪散不收。
蜒蜿下大壑，一闖千丈虬。
歸來坐危亭，興與孤雲留。
野草爲誰好，巗花徒爾愁。
昔賢有遺蹤，俯仰歲月流。
慨嘆不自禁，陶然聊消憂。